ROZHODNUTIE KOMISIE
z 13. novembra 2007,
ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti
[oznámené pod číslom K(2007) 5404]
(2008/26/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Panónska biogeografická oblasť uvedená v článku 1 písm. c) bode iii) smernice 92/43/EHS zahŕňa podľa biogeografickej mapy schválenej 20. apríla 2005 výborom zriadeným podľa článku 20 smernice (ďalej len „výbor pre biotopy“) časti územia Českej republiky, Slovenska a Rumunska, ako aj územie Maďarska.
(2)
Toto rozhodnutie sa nevzťahuje na územie Rumunska, ktoré pristúpilo k Európskej únii v roku 2007. Rumunsko začalo Komisii predkladať svoje návrhy lokalít po svojom pristúpení. Zatiaľ nebolo možné začleniť informácie Rumunska do súčasného počiatočného zoznamu lokalít európskeho významu v zmysle smernice 92/43/EHS.
(3)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biologickej rozmanitosti v Európskom spoločenstve.
(4)
Česká republika, Maďarsko a Slovensko zaslali v období od mája 2004 do septembra 2006 Komisii v súlade s článkom 4 ods. 1 smernice 92/43/EHS zoznamy lokalít navrhovaných ako lokality európskeho významu v Panónskej biogeografickej oblasti v zmysle článku 1 smernice 92/43/EHS .
(5)
Zoznamy navrhovaných lokalít sprevádzali informácie o každej lokalite dodané vo formáte ustanovenom rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (2).
(6)
K týmto informáciám patrí najaktuálnejšia a definitívna mapa lokalít doručená dotknutým členským štátom, názov lokality, jej umiestnenie a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(7)
Na základe návrhu zoznamu vypracovaného Komisiou po dohode s každým z príslušných členských štátov, v ktorom sa uvádzajú aj lokality s výskytom typov prioritných prirodzených biotopov alebo prioritných druhov, by sa mal prijať zoznam lokalít vybraných ako lokality európskeho významu.
(8)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie, ktoré sú v súčasnosti k dispozícii.
(9)
Príslušné štáty však nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhov. V prípade týchto typov a druhov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členskými štátmi by však mal byť prijatý počiatočný zoznam lokalít, ktorý bude potrebné zrevidovať v súlade s ustanoveniami článku 4 smernice 92/43/EHS.
(10)
Vzhľadom na to, že poznatky o existencii a rozmiestnení niektorých typov prirodzených biotopov prílohy I a druhov prílohy II k smernici 92/43/EHS sú stále neúplné, nemalo by sa určovať, či je sústava pre tieto biotopy a druhy úplná, alebo neúplná. Počiatočný zoznam by sa mal v prípade potreby zrevidovať v súlade s ustanoveniami článku 4 smernice 92/43/EHS.
(11)
Opatrenia stanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa stanovuje počiatočný zoznam lokalít európskeho významu v Panónskej biogeografickej oblasti v súlade s článkom 4 ods. 2 tretím pododsekom smernice 92/43/EHS.
Článok 2
Toto rozhodnutie je určené členským štátom.
V Bruseli 13. novembra 2007